Fl-aħħar ġurnata tal-Parlament Malti għas-sena 2021 kellna ħafna voti biex jgħaddi il-budget. Minn daqstant voti kien hemm okkażżjoni waħda fejn membru tal-Kamra talab biex jgħaddi kumment. Dan kien il-Kap tal-Oppożizzjoni li xtaq jagħmel kjarifika fuq il-vot li kienet se tieħu l-Oppożizzjoni. Fil-fatt f'dak il-ħin partikulari, fejn kien qed jittieħed vot fuq is-saħħa, Dr Bernard Grech qal hekk: " Ngħid daqsxejn kelmtejn dwar dan il-vot. M'hijiex diskussjoni. Dan wara ukoll dikjarazzjoni li l-istess Stewards għamlet propju fil-qrati fejn hi stess qed tgħid li dan huwa kuntratt frawdolenti u allura llum jekk xi darba l-Prim Ministru kellu xi tip ta' skuża li jista' jpoġġi 'l quddiem li ma kienx jaf xi ftiehem Konrad Mizzi minn wara dahar kulħadd, ħaġa li hija kontestata, illum il-fatti huma magħrufa permezz tar-rapport tal-Awditur Ġenerali u għaldaqstant l-Oppożizzjoni se tivvota kontra biex tibgħat il-messaġġ ċar li hija kontra din il-konċessjoni filwaqt illi l-Gvern illi jibqa' jivvota favur Konrad Mizzi u dak li għamel hu jfisser li qed isir kompliċi għal dan illi huwa qiegħed isir f'serq sfaċċat lill-poplu Malti u Għawdxi kollu" . Dr. Fearne qam fil-Parlament jirribatti din id-dikjarazzjoni tal-Kap tal-Oppożizzjoni. Dr Fearne beda jgħid hekk: " Il-Kap tal-Oppożizzjoni llum qed jitlobna biex nivvutaw kontra l-vot tas-saħħa għas-sena li ġejja" . Dr Fearne kompla jgħid: " Qatt ma kien hawn dikjarazzjoni daqshekk irresponsabbli ġo din il-kamra minn kemm ili membru jien għal dawn l-aħħar disa' snin ". Dr Fearne kompla jgħid li Dr Grech kien qed jħajjar membri tal-Kamra biex ma jivvutawx favur il-flus għat-tobba, nurses u semma ħafna affarijiet fuq din il-linja ta' ħsieb. Jidher li l-Kap tal-Oppożizzjoni ma semmiex preċiżament għaliex bħala l-Oppożizzjoni kienet ser tivvota kontra l-ispiża fis-saħħa, anki jekk hu normali li l-Oppożizzjoni tivvota kontra – kif dejjem tagħmel kull oppożizzjoni f'dawn is-sitwazzjonijiet. Biss fl-opinjoni tiegħi Dr Fearne ma kellux lanqas iġebbed kliem Dr Bernard Grech biex jagħti tifsira ta' xi ħaġa li l-Kap tal-Oppożizzjoni ma qalx. Hija tassew ħasra li meta jsiru ċertu diskorsi fil-Parlament dawn jittieħdu barra mil-kuntest tagħhom, jew jiġi mġebbed il-kliem li jintuża biex ifisser xi ħaġa li ma ntqalitx. Ser inħalli f'idejn il-qarrejja ta' dan is-sit biex ikomplu jaslu għall-konklużjonijiet tagħhom fuq dan il-battibekk qasir imma sinifikattiv li sar fl-aħħar ġurnata tal-Parlament għas-sena 2021.